Ülikooli külastavad Läti ja Vilniuse ülikoolide rektorid
Neljapäeval, 21. aprillil külastavad rektor Alar Karise kutsel Tartu Ülikooli Läti ja Vilniuse ülikoolide rektorid, et tutvuda ülikooliga, arutada edasise koostöö üle ning kirjutada alla kolme ülikooli ühiseid eesmärke sätestav memorandum.
Läti ülikooli rektor prof Mārcis Auziņ¨, Vilniuse ülikooli rektor prof Benediktas Juodka ja Tartu Ülikooli rektor prof Alar Karis istuvad ühise laua taha, et arutleda ühisõppekavade, doktorikoolide, kõrghariduse ja teaduse finantseerimise ning regionaalse koostöö üle. Samuti on eesmärgiks kolme riigi juhtivate ülikoolide ühisseisukohtade teadvustamine oma riigijuhtidele.
Ühiselt kirjutatakse alla strateegilise koostöö leppele, mis sätestab täpsemalt kolme ülikooli ühised eesmärgid teaduse ja õppetöö alal ning rahvusvahelistumise ja ülikoolide turundamise osas.
"Lepingu aluseks on ühine arusaam, et kolm ülikooli on oma riikide akadeemilise elu ja ühiskondliku jätkusuutlikkuse alustalad ning on võtnud selge vastutuse oma riikide arengute eest," märkis rektor Alar Karis. Rektori hinnangul on kolme juhtiva ülikooli strateegilises koostöös võimalik anda nii siseriiklikult kui ka rahvusvaheliselt selge sõnum teadusülikoolide eelisarendamise olulisusest riikide edukas arengus.
Läti ja Vilniuse ülikoolide rektorid kohtuvad visiidi jooksul Tartu Ülikooli juhtkonnaga, külastavad TÜ tehnoloogiainstituuti ning tutvuvad TÜ Eesti Geenivaramuga.
Lisainfo: Mart Susi, TÜ välissuhete osakonna juhataja, tel 737 6191, 501 6629, mart.susi [ät] ut.ee
Anneli Miljan
Tartu Ülikooli pressiesindaja
tel +372 737 5683
mob +372 515 0184
e-post anneli.miljan [ät] ut.ee
www.ut.ee